b"\n_START_ARTICLE_\nCasanova (film, 2005)\n_START_SECTION_\nVsebina\n_START_PARAGRAPH_\nV uvodu filma mlada \xc5\xbeenska v solzah zapusti svojega sina in ga prepusti v oskrbo njegovi stari mami. Pred odhodom mu \xc5\xa1e obljubi, da se bo vrnila ponj. Film se nadaljuje ve\xc4\x8d let kasneje, v Benetkah leta 1753. V mestu se \xc5\xa1iri legenda o Giacomu Casanovi (Heath Ledger), ki je razvpit zaradi svojih ljubezenskih avantur. Vladar Benetk, do\xc5\xbe, mu je naklonjen, a se je prisiljen ukloniti pod pritiski Cerkve, ki \xc5\xbeeli Casanovo obesiti zaradi krivoverstva. Zavoljo mnogih pre\xc5\xa1u\xc5\xa1tni\xc5\xa1kih obto\xc5\xbeb Casanova sicer \xc5\xbee tako \xc5\xbeivi v skrivanju pred funkcionarji inkvizicije. Do\xc5\xbe zatorej Casanovo posvari, da se mora \xc4\x8dim prej poro\xc4\x8diti in ustaliti, sicer mu grozi pregon iz mesta. _NEWLINE_Casanova tako ho\xc4\x8de\xc5\xa1 no\xc4\x8de\xc5\xa1 sprejme \xc5\xbeenitno ponudbo za poroko s prikupno devico Victorio (Natalie Dormer), a se po spletu naklju\xc4\x8dij zaplete s Francesco (Sienna Miller). Francesca ga po eni strani za\xc4\x8dara s svojo nedosegljivostjo, po drugi strani pa se mu prikupi s svojim bojem za pravice \xc5\xbeensk - Francesca je namre\xc4\x8d pod psevdonimom Bernardo Guardi objavljala nezakonite feministi\xc4\x8dne knjige, ob tem pa je vodila tudi uspe\xc5\xa1no odvetni\xc5\xa1ko kariero pod krinko mo\xc5\xa1kega, dr. Giordana iz Padove. Njena mati (Lena Olin) jo je prisilila v poroko s Paprizziem (Oliver Platt), premo\xc5\xbenim trgovcem s svinjsko mastjo iz Genove. Francesci se poroka upira, ker ni Paprizzia \xc5\xa1e nikoli videla. Ob Paprizzievem prihodu v Benetke v akcijo stopi Casanova, ki ga s prevaro zvabi v svoj dom in se mu izdaja za Bernarda Guardija, \xc4\x8digar velik obo\xc5\xbeevalec je bil prav Paprizzio. Casanova ga prepri\xc4\x8da, da naj ostane doma in si uredi videz, medtem ko sam odide k Francesci na dom in se izdaja za Paprizzia._NEWLINE_Ko oblasti prevetrijo bene\xc5\xa1ki inkvizicijski oddelek, postane vodilna figura gonje za Casanovo \xc5\xa1kof Pucci (Jeremy Irons). Ta po spletu okoli\xc5\xa1\xc4\x8din pride do spoznanja, da sta Casanova in Bernardo Guardi ista oseba. Med bene\xc5\xa1kim karnevalom Casanovo \xc5\xa1kof Pucci tudi izsledi in ga aretira ter obto\xc5\xbei na smrt kot Bernarda Guardija. Casanova obto\xc5\xbebo sprejme in s tem napravi velik vtis na Francesco. Ona se ganjena spri\xc4\x8do okoli\xc5\xa1\xc4\x8din znova prelevi v odvetnika Giordana iz Padove in med sojenjem razkrije, da je ona Bernardo Guardi. Sodniku pod pritiskom \xc5\xa1kofa Puccija ne preostane drugega, kot da tako Francesco kot Casanovo obsodi na smrt._NEWLINE_Ravno pred njuno smrtjo na ve\xc5\xa1alih na trg sv. Marka prispe kardinal, ki izda odlok o oprostitvi vseh obsojencev na smrt zavoljo pape\xc5\xbeevega rojstnega dne. Ko se obsojenca re\xc5\xa1ita, na prizori\xc5\xa1\xc4\x8de prispe pravi kardinal - izka\xc5\xbee se, da je bil prej\xc5\xa1nji kardinal slepar in mo\xc5\xbe Casanovove matere, ki je sku\xc5\xa1al s pretvezo re\xc5\xa1iti njenega sina pred smrtjo. S tem je Casanovova mati tudi izpolnila svojo obljubo iz otro\xc5\xa1tva. Po spektakularnem begu se dru\xc5\xa1\xc4\x8dini uspe re\xc5\xa1iti na Paprizziovo ladjo in v zadnjem hipu se v Benetkah odlo\xc4\x8di ostati Francescin brat Giovanni (Charlie Cox). Ob Casanovovem odhodu namre\xc4\x8d prav Giovanni prevzame vlogo lomilca \xc5\xbeenskih src in ljubezenskega pustolovca, pridru\xc5\xbei se mu tudi Casanovov zvesti slu\xc5\xbeabnik Lupo (Omid Djalili)._NEWLINE_Paprizzio in njegova izvoljenka Andrea (Francescina mati), Francesca in Casanova ter njegova mati in njen partner se tako podajo na beg pred oblastmi in pustolovsko \xc5\xbeivljenje v potujo\xc4\x8di gledali\xc5\xa1ki skupini.\n_START_SECTION_\nProdukcija\n_START_PARAGRAPH_\nFilm so pri\xc4\x8deli snemati 9. julija 2004 in premiera v ZDA je sledila 3. septembra 2005. Vizualne u\xc4\x8dinke v filmu so ustvarili v podjetju Custom Film Effects and Illusion Arts, pristne kostume iz tistega obdobja pa so priskrbele \xc5\xa1tiri italijanske hi\xc5\xa1e kostumov: Tirelli Costumi, Nicolao Atelier, Costumi d'Arte in G.P. 11. \xc4\x8cevlje je ustvaril L.C.P. di Pompei. Del garderobe so ustvarjalci najeli v \xc5\xa0paniji pri podjetju Sastreria Cornejo._NEWLINE_\xc4\x8ceprav je film postavljen v Benetke, so nekatere prizore posneli v Vincenzi. Eno od prizori\xc5\xa1\xc4\x8d snemanja je bilo tamkaj\xc5\xa1nje renesan\xc4\x8dno gledali\xc5\xa1\xc4\x8de Teatro Olimpico."